#

# Informatīvais ziņojums

# „Par spēkā esošo normatīvo regulējumu attiecībā uz Latvijas Republikas Augstākās tiesas Senāta tiesas sēžu protokolēšanu”

# Izpildot Ministru kabineta 2011. gada 22. marta sēdes protokollēmuma (prot. Nr. 18 61. §) ,,Par Eiropas Cilvēktiesību tiesā izskatāmo lietu „Avotiņš pret Kipru un Latviju”” 3. punktā doto uzdevumu, Tieslietu ministrija ir sagatavojusi informatīvo ziņojumu par spēkā esošo normatīvo regulējumu attiecībā uz Latvijas Republikas Augstākās tiesas Senāta tiesas sēžu protokolēšanu (turpmāk – informatīvais ziņojums).

# Ievērojot to, ka minētajā uzdevumā ietvertais jautājums ir saistīts ar Eiropas Cilvēktiesību tiesā izskatāmo lietu „Avotiņš pret Kipru un Latviju”, kurā iesnieguma iesniedzējs sūdzas par iespējamo Eiropas Cilvēka tiesību un pamatbrīvību aizsardzības konvencijas 6. panta 1. punkta (tiesības uz taisnīgu tiesu, tai skaitā pušu līdztiesības princips) pārkāpumu Kiprā un minētās konvencijas 3. panta (spīdzināšanas aizliegums), 6. panta 1. punkta un 8. panta (tiesības uz privāto un ģimenes dzīvi) pārkāpumiem Latvijā, un tas skar Civilprocesa likuma normu piemērošanu gadījumos, kad tiesā tiek izskatīta blakus sūdzība par lēmumu par ārvalsts tiesas nolēmuma atzīšanu un izpildīšanu, informatīvajā ziņojumā ir iekļauts spēkā esošā Civilprocesa likuma regulējuma attiecībā uz Latvijas Republikas Augstākās tiesas Senāta tiesas sēžu protokolēšanu izvērtējums kontekstā ar blakus sūdzību izskatīšanu. Informatīvais ziņojums nesatur spēkā esošā Kriminālprocesa likuma un Administratīvā procesa likuma regulējuma izvērtējumu, tādējādi zemāk minētais attiecas tikai uz Latvijas Republikas Augstākās tiesas Senāta Civillietu departamenta tiesas sēžu protokolēšanu.

Attiecībā uz nepieciešamību pārskatīt Civilprocesa likuma 61. panta regulējumu, nosakot, ka tiesas sēdes protokols rakstāms ne tikai katrā pirmās instances un apelācijas instances tiesas sēdē, bet arī kasācijas instances tiesas sēdē, Tieslietu ministrija attiecīga grozījuma pamatotību un nepieciešamību nesaskata.

Vēršam uzmanību uz to, ka, lai arī saskaņā ar Civilprocesa likuma 61. panta pirmo daļu tiesas sēžu protokolēšanas pienākums ir noteikts tikai pirmās instances un apelācijas instances tiesai un tiesas sēžu protokolēšana Latvijas Republikas Augstākās tiesas Senāta Civillietu departamentā nav paredzēta, tas tomēr nav šķērslis, lai pārliecinātos, vai tiesas sēdes laikā ir tikusi nodrošināta pušu līdztiesības un sacīkstes principa ievērošana, jo par šo principu ievērošanu var spriest pēc Latvijas Republikas Augstākās tiesas Senāta nolēmumu satura, kuros tiek norādītas gan personas, kuras piedalās lietas izskatīšanā, gan to pieteiktie lūgumi, gan arī pārējo procesa dalībnieku viedokļi par pieteiktajiem lūgumiem. Gadījumā, ja kāds no lietas dalībniekiem neierodas uz tiesas sēdi, nolēmumos tiek norādīts tiesas viedoklis par neierašanās iemesliem un iespējām lietu izskatīt bez attiecīgā lietas dalībnieka klātbūtnes.

Vienlaikus vēršam uzmanību uz to, ka Latvijas Republikas Augstākās tiesas Senāts nelemj lietas (kasācijas sūdzību kontekstā) pēc būtības un nepārbauda lietas faktiskos apstākļus, tādējādi šajā lietas izskatīšanas stadijā pušu līdztiesības un sacīkstes princips tā klasiskajā izpratnē nedarbojas, tiesa lietu izskata kasācijas sūdzības robežās un lietas dalībniekiem nav tiesību iesniegt papildus pierādījumus un apsvērumus. Latvijā pastāvošā kasācijas institūta būtiska iezīme ir tā, ka kasācijas instancē izšķiroša nozīme ir nevis pušu interesēm, kas ir pietiekami aizsargātas, civillietu pēc būtības izskatot pirmajās divās tiesu instancēs, bet gan publiski tiesiskajām interesēm. Kasācijas instancē tiek skatīti tikai *quaestiones iuris*, proti, jautājumi par materiālo un procesuālo normu piemērošanas pareizību (Satversmes tiesas 27.06.2003. spriedums lietā Nr. 2003-04-010). Saskaņā ar Civilprocesa likuma 450. panta trešo daļu kasācijas kārtībā var pārsūdzēt apelācijas instances tiesas spriedumu, ja tiesa nepareizi piemērojusi vai iztulkojusi materiālo tiesību normu, pārkāpusi procesuālo tiesību normu vai, izskatot lietu, pārsniegusi savas kompetences robežas. Turklāt Latvijas Republikas Augstākās tiesas Senāta nolēmumi nav pārsūdzami.

Ievērojot minēto, informējam, ka, Tieslietu ministrijas ieskatā, kasācijas sūdzību izskatīšanas kontekstā esošā kārtība attiecībā uz tiesas sēžu protokolēšanu Latvijas Republikas Augstākās tiesas Senāta Civillietu departamentā nav grozāma. Savukārt attiecībā par blakus sūdzības izskatīšanu Latvijas Republikas Augstākās tiesas Senāta Civillietu departamentā norādām sekojošo.

Civilprocesa likuma 641. panta pirmā daļa noteic, ka par pirmās instances tiesas lēmumu ārvalsts tiesas nolēmuma atzīšanas lietā var iesniegt blakus sūdzību apgabaltiesai, bet apgabaltiesas lēmumu par blakus sūdzību var pārsūdzēt Senātā, iesniedzot blakus sūdzību. Saskaņā ar Civilprocesa likuma 61. panta pirmo daļu katrā pirmās instances un apelācijas instances tiesas sēdē rakstāms tiesas sēdes protokols. Savukārt saskaņā ar Civilprocesa likuma 447. panta pirmo daļu blakus sūdzību izskata tādā kārtībā, kāda šajā likumā noteikta lietu izskatīšanai apelācijas instances tiesā (izņemot gadījumus, kad attiecīgā blakus sūdzība izskatāma rakstveida procesā).

 Tieslietu ministrijas ieskatā norāde Civilprocesa likuma 447. panta pirmajā daļā par blakus sūdzību izskatīšanu tādā kārtībā, kāda noteikta lietu izskatīšanai apelācijas instances tiesā, neatceļ Civilprocesa likuma 61. panta pirmās daļas nosacījumu par tiesas sēdes protokolēšanu tikai pirmās un apelācijas instances tiesā, jo Latvijas Republikas Augstākās tiesas Senāts nav apelācijas instances tiesa, līdz ar to, izskatot blakus sūdzību par lēmumu par ārvalsts tiesas nolēmuma atzīšanu un izpildīšanu, tiesas sēdes protokols nav rakstāms. Pretējā gadījumā būtu jāatzīst, ka blakus sūdzības ir nozīmīgākas par kasācijas sūdzībām, kas būtu neloģiski un principiāli nepareizi.

 Ievērojot, ka šobrīd pastāv neviennozīmīga interpretācija iepriekš minēto normu piemērošanā, lai novērstu iespējamās neprecizitātes attiecīgo Civilprocesa likuma normu interpretācijā, kā arī, lai efektivizētu un vienkāršotu civilprocesu tiesās, Tieslietu ministrija ir saskatījusi nepieciešamību uzlabot civilprocesuālo regulējumu blakus sūdzību izskatīšanā, nosakot, ka blakus sūdzības ir izskatāmas rakstveida procesā, vienlaikus paredzot iespēju tiesai nepieciešamības gadījumā tās izskatīt tiesas sēdē. Bez tam ar grozījumiem paredzēts paplašināt tiesas lēmumā par blakus sūdzību norādāmās ziņas, nosakot, ka papildus Civilprocesa likuma 230. pantā minētajiem apstākļiem tiesa lēmumā norāda blakus sūdzības iesniedzēju, blakus sūdzības un pārsūdzētā lēmuma izklāstījumu, kā arī motivē attieksmi pret pārsūdzēto lēmumu. Tādējādi attiecīgie priekšlikumi grozījumiem Civilprocesa likumā (55. nodaļā „Blakus sūdzības iesniegšana un izskatīšana”) tuvākajā laikā tiks iesniegti izskatīšanai un pieņemšanai Latvijas Republikas Saeimā pie kāda no atvērtiem Civilprocesa likuma grozījumu projektiem.

#

Tieslietu ministrs A. Štokenbergs

27.05.2011. 16:15

892

Evita Jurēvica,

67036945, Evita.Jurevica@tm.gov.lv